Te juaʼan Jesús yuku nani Yuku Yutnu Olivo.
Neʼe datne n‑naxee‑ia veñuʼu Jerusalén,
te n‑ka xee ntdaa ñayiu nuu tuu‑ia.
Nukoo‑ia nukeñuʼu ijan,
te n‑dakuaʼa‑ia ñayiu.
Ijan n‑ka xee se tuʼa vaʼa tnuʼu n‑chidotnuni Moisés,
xiʼin se fariseu.
Xndeka‑s ɨɨn ñadɨʼɨ n‑ka tnɨɨ‑s hora kaa‑ña xiʼin ɨɨn seyɨɨ ña kuu yɨɨ‑ña.
N‑ka kida‑s xa nujuiin‑ña meʼñu‑s ntdaa‑s.
N‑ka jaʼan‑s:
—Maestru,
n‑ka tnɨɨ‑r ñadɨʼɨ yaʼa hora kaa‑ña xiʼin se ña kuu yɨɨ‑ña.
Jaʼan tnuʼu n‑chidotnuni Moisés xa yuú io xa kaʼni‑ro ñadɨʼɨ duʼa ka kida.
Te mee‑n,
¿nanda kachi‑n?
Duʼa n‑ka jaʼan‑s,
xa ka xitotnuni‑s‑ia,
chi n‑ka juini‑s xa tekuechi koio‑s‑ia.
Ko Jesús,
nukuita ndeyu‑ia,
te xiʼin dɨkɨ ndaʼa‑ia n‑kidavaʼa‑ia nuu ñuʼu.
Ko se ijan,
n‑ka xijan tnuʼu ka‑s,
te n‑ndojuiin Jesús te n‑jaʼan‑ia:
—Se tnaʼa nuu mee‑n nuncas ña n‑kida kuechi,
kiʼna ka‑s na kani yuú mee‑ña.
Ɨnka vuelta nukuita ndeyu‑ia,
te n‑kidavaʼa‑ia nuu ñuʼu.
Se ijan,
na n‑ka teku‑s tnuʼu‑ia,
n‑ka dakuido n‑ka datau anu‑s,
te ɨɨn ni ɨɨn ni‑s n‑ka kee ijan.
Kiʼna nuu n‑ka kee se xaʼnu ka.
Dada xndijun dava‑s,
nde n‑ndoo menga Jesús ijan.
Te ñadɨʼɨ jan,
n‑ndoo naʼi‑ña nuu nujuiin‑ña.
N‑ndojuiin Jesús,
te ña n‑xini ka‑ia ni ɨnka se ka tekuechi ñadɨʼɨ jan.
Menga ñadɨʼɨ jan nujuiin ijan.
N‑xijan tnuʼu‑ia nuu‑ña:
—Ñadɨʼɨ,
¿nde xndaxio se n‑ka tekuechi ñaʼa mee‑n?
¿Ni ɨɨn‑s ña n‑ka kida uʼu ñaʼa u?
N‑jaʼan‑ña:
—Ñaʼa.
Ni ɨɨn‑te,
Dito.
Te n‑jaʼan Jesús:
—Mee‑r tuku,
ma kada uʼu ñaʼa‑r.
Juaʼan,
te maxku kada ka‑n kuechi.